Kiirettä kotihoitotyössä

Kotona hoidetaan yhä vanhempia ja huonokuntoisempia.

**KUOPION** kaupungilla on tarve kehittää kotihoidon työntekijöiden hyvinvointia ja työaikaratkaisuja. Työ on henkisesti ja ruumiillisesti raskasta. Kiire, epäselvät ja ristiriitaiset toimintaohjeet sekä työn vastuullisuus aiheuttavat stressiä.

Itä-Suomen yliopiston tuore raportti paljastaa, että kotihoitotyö kuormittaa monin tavoin. Hoitajat kokevat työnsä silti palkitsevaksi ja ammattitaitonsa korkeaksi. Suurin osa viihtyy työssään.

Kotihoidon kiireet ovat tiedossa aikaisempien tutkimusten perusteella niin Suomesta kuin ulkomailta. Työ koetaan muita vanhuspalveluita kuormittavammaksi ja työssä jaksamiseen tarvitaan tukea.

**KUOPIOLAISTEN** lähihoitajien mielestä kotihoitotyössä on yhteisöllisyyttä ja imua. Arviot omasta ja työyhteisön hyvinvoinnista kuitenkin heikkenivät tutkimuksen aikana, mihin vaikutti osaltaan koronapandemia.

Korona on lisännyt kotihoitotyön kuormitusta monella tavalla. Toisaalta jotkin tartuntojen ehkäisemiseksi tehdyt toimet, kuten siirtyminen pienempiin tiimeihin, ovat lisänneet työssä viihtymistä.

Tutkimuksen mukaan kotihoidon johtamista olisi kehitettävä. Työaikaratkaisuja suunniteltaessa pitäisi huomioida etenkin ruuhkahuiput, jotta työaika kohtaisi todelliset hoidon tarpeet.

**KOTONA** hoidetaan nykyisin yhä vanhempia ja huonokuntoisempia ihmisiä, jotka tarvitsevat monenlaista apua ja tukea.

Työkyvyn ylläpitäminen ja työssä jaksaminen ovat ensiarvoisen tärkeitä tavoitteita kotihoidon työntekijän itsensä kannalta, mutta myös väestön vanhenemiseen ja työvoiman saatavuuteen liittyvien haasteiden ratkaisemiseksi.

Tutkijoiden mukaan Kuopiossa tarvitaan uusia keinoja vähentämään kotihoidon kuormittavuutta, parantamaan hoitajien työstä palautumista ja edistämään kotihoitotyön houkuttelevuutta.

Sanonpahan vain, että tarkoitus pyhittää jo keinot.

*Perkiö-Mäkelä Merja, Vauhkonen Anneli, Kupari Saana, Saaranen Terhi, Honkalampi Kirsi, Järvelin-Pasanen Susanna, Tarvainen Mika, Räsänen Kimmo, Oksanen Tuula. Kotihoidon työntekijöiden työhyvinvointi. Loppuraportti.*

*https://oma.tsr.fi/api/projects/61a768a3-02d7-4401-9201-ba14d86e468d/attachment/9a6ba293-f05a-4f2c-b75c-4243fe3160c2*